ทองฟิวเจอร์พุ่งกว่า 20 ดอลลาร์ รับอานิสงส์ดอลล์อ่อน-เก็งแผนกระตุ้นศก.
ทองฟิวเจอร์พุ่งกว่า 20 ดอลลาร์ รับอานิสงส์ดอลล์อ่อน-เก็งแผนกระตุ้นศก.สหรัฐ
ทองฟิวเจอร์พุ่งกว่า 20 ดอลลาร์ รับอานิสงส์ดอลล์อ่อน-เก็งแผนกระตุ้นศก.สหรัฐ
15 ธ.ค. 2563

ผู้สื่อข่าวรายงานว่า ราคาทองฟิวเจอร์พุ่งขึ้นกว่า 20 ดอลลาร์ในวันนี้ ขณะที่นักลงทุนมีความหวังว่าสภาคองเกรสสหรัฐจะสามารถออกมาตรการกระตุ้นเศรษฐกิจในไม่ช้า นอกจากนี้ ราคาทองยังได้ปัจจัยบวกจากการอ่อนค่าของดอลลาร์ ซึ่งทำให้สัญญาทองมีราคาถูกลงสำหรับผู้ถือครองเงินสกุลอื่น
โดย ณ เวลา 20.40 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนก.พ. ดีดตัวขึ้น 22.10 ดอลลาร์ หรือ 1.20% สู่ระดับ 1,854.20 ดอลลาร์/ออนซ์
ทั้งนี้สมาชิกพรรครีพับลิกันและเดโมแครตได้เห็นพ้องที่จะแยกมาตรการกระตุ้นเศรษฐกิจวงเงิน 9.08 แสนล้านดอลลาร์ออกเป็นร่างกฎหมาย 2 ฉบับเพื่อเพิ่มโอกาสในการได้รับการอนุมัติจากสภาคองเกรส โดยฉบับแรกจะมีวงเงิน 7.48 แสนล้านดอลลาร์เพื่อเยียวยาผู้ที่ตกงานและธุรกิจขนาดย่อมที่ได้รับผลกระทบจากโควิด-19 ขณะที่อีกฉบับหนึ่งจะมีวงเงิน 1.60 แสนล้านดอลลาร์เพื่อให้ความช่วยเหลือมลรัฐต่างๆ
ขณะเดียวกัน นักลงทุนจับตาการประชุมนโยบายการเงินของธนาคารกลางสหรัฐ (เฟด) ในวันนี้และพรุ่งนี้ ขณะที่นักวิเคราะห์คาดการณ์ว่า เฟดจะยังคงตรึงอัตราดอกเบี้ยระยะสั้นที่ระดับ 0.00-0.25% แต่อาจมีการเปลี่ยนแปลงวงเงินในการซื้อพันธบัตรตามมาตรการผ่อนคลายเชิงปริมาณ (QE) จากปัจจุบันที่ระดับ 8 หมื่นล้านดอลลาร์/เดือน ขณะที่เฟดซื้อตราสารหนี้ที่มีสินเชื่อที่อยู่อาศัยเป็นหลักประกันการจำนอง (MBS) ในวงเงิน 4 หมื่นล้านดอลลาร์/เดือน เพื่อรักษาเสถียรภาพในตลาดการเงิน